Minister ‘verwelkom’ skenkings aan polisieDie minister van polisie sê die skenkings word verwelkom, mits die regte kanale gevolg word. (Foto: AfriForum) Die minister van polisie, Bheki Cele, het die welwillendheid van burgerregtegroepe wat skenkings aan die polisie gedoen het om hulle teen Covid-19 te help beskerm, Vrydag verwelkom. Dit kom nadat genl.maj. Patricia Rampota, verbonde aan die Gautengse polisie, Donderdag glo geëis het dat polisiestasies die ontvangs van handontsmettingsmiddel wat die burgerregtegroep AfriForum aan die polisie geskenk het, weier. Sy het glo ook opdrag gegee dat polisiestasies wat dit reeds ontvang het, dit teruggee. AfriForum het die afgelope week sowat 5 000 bottels handontsmettingsmiddel aan verskeie polisie-eenhede in Gauteng geskenk om polisielede teen die opdoen van die nuwe koronavirus te help beskerm. “Dit is in die eerste plek die regering se verantwoordelikheid om polisielede, wat op die voorste linies van hierdie krisis is, te beskerm teen die opdoen van die virus. Bitter min polisiestasies het tot op hede voldoende toerusting soos maskers, handskoene en handontsmettingsmiddel ontvang,” het Ian Cameron, AfriForum se hoof van gemeenskapsveiligheid, gesê. “Dit is dus immoreel en uiters onverantwoordelik van polisiebevelvoerders om polisielede se lewens en gesondheid op die spel te plaas deur ons bona fide-hulp te weier.” ‘n Polisiebeampte gaan Vrydag ‘n motoris se besonderhede in Kaapstad na. (Foto: Nardus Engelbrecht, AP) Volgens Cameron was AfriForum se doel met die skenking om die polisie by te staan om hulle teen die opdoen van die virus te help beskerm terwyl hulle hul werk doen. Dit beteken ook dat indien lede siek is en dit nie weet nie, hulle ook hul kollegas tot ’n redelike mate teen infeksie kan beskerm. “Die virus het die potensiaal om ’n hele polisiestasie buite werking te stel – en dít kan ons nie bekostig nie.” Cele het Vrydag gesê een van die grootste uitdagings tot dusver was die beperkte voorraad beskermende toerusting, soos handskoene en maskers, asook handontsmettingsmiddel waaraan daar wêreldwyd ŉ tekort is. Dit is ook vir die polisie ŉ struikelblok. Die minister het die polisie se bestuur aangemoedig om na die beste van hul vermoë te verseker dat maatreëls ingestel word om beamptes teen die virus te beskerm. Cele het gesê Donderdag se berigte oor die weiering van die skenking was afkomstig uit ŉ uitgelekte, interne dokument wat hy glo kwaadwillig versprei is om mense op te rui. Cele het wel gesê die regering het steeds ŉ verantwoordelikheid om die bepalings van die nasionale tesourie te gehoorsaam – of in dié geval, die beleid oor geskenke en skenkings. Volgens hom kon die skenking van handontsmettingsmiddel aan die spesifieke polisie-eenheid nie aanvaar word nie, omdat dit nie deur die voorgeskrewe kanale gedoen is nie. “Die aanbod is ŉ teken van welwillendheid en die minister wil die polisiebestuur aanmoedig om met AfriForum in gesprek te tree sodat die proses beter gekoördineer kan word,” het brig. Mathapelo Peters, Cele se woordvoerder, gesê. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.